APSTIPRINĀTI

ar Sabiedrisko elektronisko plašsaziņas līdzekļu padomes

2023. gada 20. jūlija lēmumu Nr. 28/1-1

**Kritēriji VSIA "Latvijas Televīzija" un VSIA "Latvijas Radio"**

**veidoto un pārraidīto ziņu un informatīvi analītisko raidījumu nodošanai bezatlīdzības lietošanā citiem elektroniskajiem plašsaziņas līdzekļiem**

1. Kritēriji VSIA "Latvijas Televīzija" (turpmāk – LTV) un VSIA "Latvijas Radio" (turpmāk – Latvijas Radio) veidoto un pārraidīto ziņu un informatīvi analītisko raidījumu nodošanai bezatlīdzības lietošanā citiem elektroniskajiem plašsaziņas līdzekļiem nosaka kārtību, kādā Sabiedrisko elektronisko plašsaziņas līdzekļu padome (turpmāk – Padome) saskaņā ar Covid-19 infekcijas izplatības pārvaldības likuma 37.1 pantā noteikto, kā arī atbilstoši citiem saistošiem normatīvajiem tiesību aktiem, izskata elektronisko plašsaziņas līdzekļu lūgumus un pieņem lēmumus par LTV un Latvijas Radio veidoto un pārraidīto ziņu un informatīvi analītisko raidījumu nodošanu bezatlīdzības lietošanā citiem elektroniskajiem plašsaziņas līdzekļiem (turpmāk – Kritēriji).
2. Sabiedrisko elektronisko plašsaziņas līdzekļu satura nodošana citiem elektroniskajiem plašsaziņas līdzekļiem ir uzskatāma par publisko resursu piešķīrumu, tādējādi Padome, pieņemot lēmumu par satura nodošanu, piemēro Publiskas personas finanšu līdzekļu un mantas izšķērdēšanas novēršanas likuma 5.panta otrās daļas 6.punktu un 5.panta trešo daļu kā arī Komercdarbības atbalsta kontroles likuma 5., 7.panta noteikumus par publisko resursu piešķiršanu.
3. Vienlaikus, apstiprinot šos Kritērijus, Padome konstatē, ka sabiedrisko elektronisko plašsaziņas līdzekļu satura nodošana citiem elektroniskajiem plašsaziņas līdzekļiem nodrošina tādu pakalpojumu, kas svarīgs Latvijas iedzīvotājiem un ir uzskatāms par pakalpojumu ar vispārēju tautsaimniecisku nozīmi un tādējādi ir piemērojami Eiropas Komisijas 2011. gada 20. decembra lēmuma Par Līguma par Eiropas Savienības darbību 106. panta 2. punkta piemērošanu valsts atbalstam attiecībā uz kompensāciju par sabiedriskajiem pakalpojumiem dažiem uzņēmumiem, kuriem uzticēts sniegt pakalpojumus ar vispārēju tautsaimniecisku nozīmi (2012/21/ES) (turpmāk – EK lēmums) 4., 5., 6., 8., 9.pantā minētie noteikumi.
4. Lai nodrošinātu EK lēmuma noteikumu izpildi, ar elektronisko plašsaziņas līdzekli, kurš sniedz pakalpojumus ar vispārēju tautsaimniecisku nozīmi un kuram saskaņā ar Padomes lēmumu ir piešķirts pilnvarojums un nodotas tiesības saņemt bezatlīdzības lietošanā LTV vai Latvijas Radio veidotos un pārraidītos ziņu un informatīvi analītiskos raidījumus, tiek noslēgts pilnvarojuma līgums (Pielikums Nr. 1 un Nr.2).
5. LTV un Latvijas Radio (turpmāk kopā arī – sabiedriskie mediji) veidoto un pārraidīto ziņu un informatīvi analītisko raidījumu bezatlīdzības nodošana lietošanā citiem elektroniskajiem plašsaziņas līdzekļiem notiek saskaņā ar Covid-19 infekcijas izplatības pārvaldības likuma 37.1 pantā noteikto, kā arī atbilstoši minētā likuma mērķim un būtībai, ievērojot citus saistošus normatīvos aktus un ja izpildās šādi kritēriji:
	1. Ir ierobežotas vai nav pietiekami nodrošinātas sabiedrības vai kādas tās grupas tiesības operatīvi saņemt objektīvu un vispusīgu informāciju saistībā ar Covid–19 infekcijas izplatību tās izplatīšanas laikā;
	2. Raidījumu nodošana bezatlīdzības lietošanā sasniegs auditoriju, ko sabiedriskie mediji pietiekami nesasniedz, tādējādi nodrošinot maksimāli plašas auditorijas sasniedzamību Covid-19 infekcijas izplatības laikā;
	3. Ja raidījuma/-u nodošanu bezatlīdzības lietošanā citiem elektroniskajiem plašsaziņas līdzekļiem neierobežo saistības, kas izriet no sabiedrisko elektronisko plašsaziņas līdzekļu noslēgtajiem līgumiem ar trešajām personām un kas ir saistīti ar saturu veidošanu.
6. Elektroniskie plašsaziņas līdzekļi, iesniedzot Padomē lūgumu saņemt bezatlīdzības lietošanā LTV vai Latvijas Radio veidotos un pārraidītos ziņu un informatīvi analītiskos raidījumus, ietver pamatojumu par atbilstību šā lēmuma 5.1. un 5.2. punktā norādītajiem kritērijiem, **tajā skaitā norāda, kā tiks sasniegta auditorija, ko sabiedriskie mediji pietiekami nesasniedz,** un informē par sabiedrisko mediju veidoto un pārraidīto raidījumu plānoto pārraidīšanas laiku savā programmā.
7. Sabiedrisko mediju ziņu un informatīvi analītisko raidījumu nodošana bezatlīdzības lietošanā citam elektroniskajam plašsaziņas līdzeklim var notikt uz laiku, kas nepārsniedz 12 (divpadsmit) mēnešus no raidījumu nodošanas bezatlīdzības lietošanā uzsākšanas dienas. Padome norāda satura nodošanas perioda ilgumu lēmumā par LTV vai Latvijas Radio ziņu un informatīvi analītisko raidījumu nodošanu bezatlīdzības lietošanā citam elektroniskajam plašsaziņas līdzeklim.
8. Pirms Padomes lēmuma noteiktā termiņa beigām elektroniskais plašsaziņas līdzeklis var lūgt Padomi pagarināt raidījuma nodošanu bezatlīdzības lietošanā uz laiku, kas nav ilgāks par 7.punktā norādīto periodu, un atbilstoši 5.punktā norādītajiem kritērijiem, kā arī norādot iepriekšējā periodā sasniegto auditoriju.
9. Izskatot elektroniskā plašsaziņas līdzekļa lūgumu saņemt bezatlīdzības lietošanā LTV vai Latvijas Radio veidotos un pārraidītos ziņu un informatīvi analītiskos raidījumus un pirms lēmuma pieņemšanas par sabiedrisko mediju raidījumu nodošanu bezatlīdzības lietošanā citam elektroniskajam plašsaziņas līdzeklim, Padomei ir tiesības pieprasīt un saņemt papildu informāciju no elektroniskā plašsaziņas līdzekļa par atbilstību noteiktajiem kritērijiem, kā arī pieņemt lēmumu nenodot bezatlīdzības lietošanā sabiedrisko mediju raidījumus, ja neizpildās Kritēriju 5. punktā norādītie kritēriji un 6.punktā noteiktās prasības. Savu lēmumu par sabiedrisko mediju veidoto un pārraidīto raidījumu nodošanu bezatlīdzības lietošanā citam elektroniskajam plašsaziņas līdzeklim vai atteikumu tos nodot Padome noformē rakstveidā Administratīvā procesa likumā noteiktajā kartībā un termiņos, kā arī paziņo savu lēmumu adresātiem.
10. Izskatot elektroniskā plašsaziņas līdzekļa lūgumu saņemt bezatlīdzības lietošanā sabiedrisko mediju veidotos un pārraidītos ziņu un informatīvi analītiskos raidījumus un pirms lēmuma pieņemšanas par sabiedrisko mediju veidotā satura nodošanu citam elektroniskajam plašsaziņas līdzeklim, Padome saņem no sabiedriskā medija informāciju par nododamās mantas (attiecīgo ziņu un informatīvi analītisko raidījumu) apjomu un vērtību – bilances vērtības vietā norādot nododamā satura vērtību atbilstoši sabiedrisko mediju iesniegtajai cenu lapai par veidoto satura vienību stundas vērtību pēc žanriem.
11. Pieņemot lēmumu par sabiedrisko mediju veidotā satura nodošanu citam elektroniskajam plašsaziņas līdzeklim, Padome atbilstoši Publiskas personas finanšu līdzekļu un mantas izšķērdēšanas novēršanas likuma 5.panta trešās daļas minētajam lēmumā norāda vismaz šādu informāciju:
	1. nododamo saturu, tā apjomu, vērtību un aprakstu;
	2. satura nodošanas nepieciešamību un lietderību;
	3. nododamā satura lietošanas vai izmantošanas mērķi un termiņu;
	4. gadījumus, kad elektroniskajam plašsaziņas līdzeklim tiek atņemtas tiesības saņemt bezatlīdzības lietošanā sabiedrisko mediju saturu un nodotā satura lietošana (izplatīšana) tiek pārtraukta;
	5. citus nepieciešamos noteikumus, tai skaitā noteikumus par nodotā satura saglabāšanu un atbilstošu izmantošanu.
12. Pamatojoties uz Padomes lēmumu par sabiedrisko mediju raidījumu nodošanu bezatlīdzības lietošanā citam elektroniskajam plašsaziņas līdzeklim, papildus Padomes noslēgtajam pilnvarojuma līgumam un atbilstoši šo kritēriju Pielikumam Nr.1 vai Nr.2 elektroniskais plašsaziņas līdzeklis slēdz rakstveida līgumu ar attiecīgu sabiedrisko mediju, kura saturu tas saņems. Līgumā, kas noslēgts starp citu elektronisko plašsaziņas līdzekli un sabiedrisko mediju, nosaka arī sabiedriskā medija tiesības kontrolēt, vai bezatlīdzības lietošanā nodotie raidījumi ir izmantoti likumīgi un lietderīgi, kā arī atbilstoši šiem Kritērijiem.
13. Ar Padomes lēmumu citam elektroniskajam plašsaziņas līdzeklim bezatlīdzības lietošanā nodoto sabiedrisko mediju izveidoto un pārraidīto ziņu un informatīvi analītisko raidījumu pārraidīšana jānodrošina atbilstoši šādiem kritērijiem:
	1. ziņu un raidījumu pārraidīšana jānodrošina regulāri, atskaņojot visus bezatlīdzības lietošanā nodotos raidījumus, neveicot to atskaņošanu izlases kārtībā, tas nav attiecināms uz ārpus kārtas veidotiem raidījumiem;
	2. ziņas un raidījumi tiek pārraidīti tikai elektroniskā plašsaziņas līdzekļa lineārajās programmās (jebkuru citu platformu izmantošana, tajā skaitā pakalpojumi pēc pieprasījuma, arhivēšana, kā arī atkārtojumi ir aizliegta). Ziņas un raidījumi jāpārraida vienā veselumā, pirms un pēc pārraidīšanas nodrošinot atdalošo signālu izvietošanu. Raidījumos nedrīkst atskaņot reklāmas, tostarp, arī pašreklāmas, kā arī jebkāda cita veida paziņojumus;
	3. LTV ziņu un informatīvi analītisko raidījumu saturs tiek pārraidīts kopā ar atdalošo galvu (ziņu un informatīvi analītiskajiem raidījumiem) un programmas "LTV1", "LTV7", rus.LSM.lv platformas vai citiem logo, kas tiek attēlots raidījumā un ir skaidri nodalīts ekrāna augšdaļā un nepārklājas ar cita elektroniskā plašsaziņas līdzekļa programmas vai jebkādu citu logo;
	4. LTV veidotos ziņas un informatīvi analītiskos raidījumus drīkst izmantot vienīgi pilnā apjomā kā vienotu veselumu (tas attiecināms arī uz slīdošo rindu), ja vien ar Padomi un LTV nav saskaņota cita raidījumu izmantošanas kārtība. LTV saturu ir aizliegts pārveidot, t.sk. rediģēt, izmantot daļēji vai pa daļām, papildināt, iekļaut citā saturā, veidot komentārus par saturu u.tml..
	5. LTV LSM.lv veidoto un pārraidīto ziņu un informatīvi analītisko raidījumu (multimediāla) satura nodošana ir pieļaujama atbilstoši 13.1. – 13.4. punktā noteiktajiem kritērijiem, kā arī citam elektroniskajam plašsaziņas līdzeklim nodrošinot satura nodošanas un pārraidīšanas tehniskās iespējas un pārraidīšanas nemainīgi augstu kvalitāti.
	6. jebkuras ar satura nodošanu, tostarp pieteikuma un atteikuma audiofailu izgatavošanu, saistītas izmaksas sedz satura saņēmējs.
14. LTV saturs ir jāpārraida šādā kārtībā:
	1. ziņas citā elektroniskajā plašsaziņas līdzeklī tiek pārraidītas operatīvi vismaz pēc 30 minūšu gara laika posma pēc ziņu un raidījumu pārraidīšanas beigām sabiedrisko mediju programmās un atdalot tos no cita elektroniskā plašsaziņas līdzekļa pārraidītajām ziņām un raidījumiem, bet ne vēlāk kā 3 stundu laikā no to pārraidīšanas Latvijas Televīzijā vai līdz nākamajam ziņu izlaidumam (ziņu atkārtojumi netiek pieļauti);
	2. informatīvi analītiskais raidījums citā elektroniskajā plašsaziņas līdzeklī tiek pārraidīts 24 stundu laikā no tā pārraidīšanas LTV programmā (raidījuma atkārtojumi netiek pieļauti);
	3. elektroniskajiem plašsaziņas līdzekļiem LTV programmu "LTV1" un "LTV7" programmu signāls tiek nodrošināts brīvi pieejamā bezmaksas zemes apraidē.
15. Latvijas Radio nodrošina audiofailu pieteikumam un atteikumam ēterā. Elektroniskajam plašsaziņas līdzeklim, kam tiek nodots saturs, jānodrošina audiofaila pārraidīšana pirms un pēc pārraides.
16. Latvijas Radio veidotos ziņu un informatīvi analītiskos raidījumus drīkst izmantot vienīgi pilnā apjomā kā vienotu veselumu, ja vien ar Padomi un Latvijas Radio nav saskaņota cita raidījumu izmantošanas kārtība. Latvijas Radio saturu ir aizliegts pārveidot, t.sk. rediģēt, izmantot daļēji vai pa daļām, papildināt, iekļaut citā saturā, veidot komentārus par saturu u.tml..
17. Latvijas Radio saturs ir jāpārraida šādā kārtībā:
	1. ziņas citā elektroniskajā plašsaziņas līdzekļi tiek pārraidītas operatīvi un ne vēlāk kā 1 stundas laikā no to pārraidīšanas Latvijas Radio vai līdz nākamajam ziņu izlaidumam;
	2. informatīvi analītiskais raidījums citā elektroniskajā plašsaziņas līdzeklī tiek pārraidīts 24 stundu laikā no tā pārraidīšanas Latvijas Radio;
	3. Latvijas Radio veidoto un pārraidīto ziņu un informatīvi analītisko raidījumu multimediāla satura nodošana ir pieļaujama atbilstoši 16.-17.punktā noteiktajiem kritērijiem, kā arī citam elektroniskajam plašsaziņas līdzeklim nodrošinot satura nodošanas un pārraidīšanas tehniskās iespējas un pārraidīšanas kvalitāti. Satura saņēmējs par saviem līdzekļiem un ar saviem resursiem gatavo un ar Latvijas Radio saskaņo pirms un pēc raidījuma atdalošos video aizliktņus, kā arī sedz jebkādas ar satura nodošanu saistītas izmaksas;
	4. ziņas un raidījumi tiek pārraidīti cita elektroniskā plašsaziņas līdzekļa programmā, ievērojot vismaz pēc 30 minūšu garu laika posma pēc ziņu un raidījumu pārraidīšanas beigām sabiedrisko mediju programmās un atdalot tos no cita elektroniskā plašsaziņas līdzekļa pārraidītajām ziņām un raidījumiem.
18. Elektroniskie plašsaziņas līdzekļi, kuriem ir piešķirtas tiesības saņemt bezatlīdzības lietošanā sabiedrisko mediju veidotus un pārraidītus ziņu un informatīvi analītiskajos raidījumus, nedrīkst tos nodot citām lēmumā nenorādītajām trešajām personām, kā arī nedrīkst tajos ievietot nekādus audiālus un audiovizuālus paziņojumus.
19. Ja sabiedriskie mediji vai Padome konstatē, ka iepriekš minētie kritēriji netiek ievēroti, Padome pēc savas iniciatīvas vai pēc informācijas saņemšanas no sabiedriskajiem medijiem un izvērtējot pārkāpumu būtiskumu, ir tiesīga lemt par bezatlīdzības lietošanā nodoto ziņu un informatīvi analītisko raidījumu lietošanas pārtraukšanu.
20. Sabiedriskajiem medijiem nav tiesību piemērot līgumsodus vai citas sankcijas elektroniskajiem plašsaziņas līdzekļiem saistībā ar Padomes lēmumiem par ziņu un raidījumu nodošanu bezatlīdzības lietošanā citiem elektroniskajam plašsaziņas līdzeklim izpildi.
21. Padome ir tiesīga lemt par bezatlīdzības lietošanā nodoto ziņu un raidījumu lietošanas izbeigšanu, ja elektroniskais plašsaziņas līdzeklis, kam nodoti bezatlīdzības lietošanā sabiedrisko mediju ziņas un raidījumi, neievēro šajā lēmumā norādītos kritērijus vai ir zudusi lietošanas nepieciešamība, vai pastāv pamatotas aizdomas, ka elektroniskais plašsaziņas līdzeklis izmanto bezatlīdzības lietošanā nodotus ziņu un informatīvi analītiskos raidījumus tam neparedzētiem mērķiem, vai elektroniskajam plašsaziņas līdzeklim ir ierosināts maksātnespējas process, tiesiskās aizsardzības process, tas ir likvidēts, vai tas ir iekļauts sankcijām pakļauto vai ar to saistīto personu sarakstā.
22. Ja elektroniskais plašsaziņas līdzeklis zaudē tiesības saņemt bezatlīdzības lietošanā sabiedrisko mediju veidotus un pārraidītus ziņu un informatīvi analītiskos raidījumus saistībā ar sabiedrisko elektronisko plašsaziņas līdzekļu šajos kritērijos noteiktos raidījumu izmantošanas nosacījumu pārkāpšanu, elektroniskais plašsaziņas līdzeklis automātiski zaudē tiesības turpmāk izmantot sabiedrisko elektronisko plašsaziņas līdzekļu veidoto saturu.